## Un de cada quatre usuaris de TRAM d’Alacant preferix desplaçar-se amb el metropolità a pesar de tindre vehicle propi

*** El 62,1 % opta pel tramvia perquè no tenen vehicle privat, el 18,6 % perquè no poden aparcar i el 5,4 % perquè no disposen de cap altre mitjà públic
* L’estació amb més nombre de transbords és Marq-Castillo, seguida de Luceros i Mercado**

El 25,6 % dels usuaris de TRAM d’Alacant es desplacen en el metropolità a pesar de tindre vehicle propi, segons es desprén dels resultats de l’últim Índex de Satisfacció al Client (ISC) corresponent a 2025.

Este estudi, que permet conéixer anualment l’opinió dels clients sobre el servici de TRAM d’Alacant, s’elabora després d’efectuar 1.584 entrevistes amb un error estadístic per a les dades globals del +2,46 % amb un nivell de rellevància del 95,5 %, entre els viatgers majors de 15 anys de les quatre línies de tramvia, la del tren-TRAM i la del tren dièsel.

A més, el 15,4 % dels viatgers de TRAM d’Alacant assegura que els “agrada” viatjar en el metropolità i que “preferixen” desplaçar-se amb el tramvia davant altres opcions de transport.

Altres opcions dels passatgers és per no disposar de vehicle privat (62,1 %); davant les dificultats per a trobar aparcament (18,6 %); per no disposar d’altre mitjà públic (5,4 %); i el 0,5 % per comoditat. La resta utilitzen el metropolità per qüestions com la proximitat, rapidesa i economia/estalvi (1,4 %).

**Transbordaments**

Quant al transbord de línies, el 3,7 % sí que fa este tipus de desplaçaments, mentres que el 96,3 % restant no l’efectua. L’estació en la qual més moviment de canvi de línies es produïx és en la de Marq-Castillo (72,8 %), seguida de Luceros (18,6 %), Mercado 5,1 %) i Albufereta (1,7 %).

**Valoració del servici**

Les persones usuàries han atorgat una valoració de 7,29 punts sobre 10 al servici global de transport que presta Ferrocarrils de la Generalitat Valenciana (FGV) en la xarxa del TRAM d’Alacant, d’acord amb els resultats de l’Índex de Satisfacció al Client (ISC) 2025.

El percentatge de viatgers que considera “satisfactori” el servici que es presta és del 59,7 %, dels quals el 19,6 el valora amb un 10. El percentatge que el qualifica de “normal” és del 38,3 % i tan sols el 2 % restant sent “insatisfacció” amb el seu funcionament.

Els aspectes del servici que han rebut millor valoració per part dels clients i clientes són l’accessibilitat al tren (8,39 punts); l’amabilitat-atenció dels empleats del TRAM d’Alacant (8,36); la seguretat en el trajecte (8,35); la facilitat i rapidesa per a adquirir el títol en l’estació (8,34); i l’accessibilitat a l’estació (8,33).

Fecha: 04/01/2026